Na temelju članka 104. stavak 1. i 3. Zakona o komunalnom gospodarstvu (Narodne novine 68/18, 110/18 i 32/20), članka 35. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 31. Statuta Općine Konavle (Službeni glasnik Konavle br. 7/21 – pročišćeni tekst), Općinsko vijeće Općine Konavle na \_\_\_\_\_ sjednici, održanoj \_\_\_\_\_\_\_\_ 2023. godine donijelo je

**ODLUKU**

**o zakupu javnih površina**

**I. OPĆE ODREDBE**

**Članak 1.**

Ovom odlukom uređuju se:

1. uvjeti i način korištenja javnih površina,

2. postupak dodjele javnih površina,

3. prava i obveze ugovornih stranaka,

4. plaćanje zakupnine,

5. prestanak zakupa,

6. održavanje javnih površina,

7. nadzor i upravne mjere,

8. kaznene mjere.

**Članak 2.**

(1) Javnim površinama, u smislu ove Odluke o zakupu javnih površina (u daljnjem tekstu: Odluka), smatraju se zemljišne čestice unutar građevnih područja koja su u općoj upotrebi (ulice, trgovi, perivoji, nogostupi, zelene površine, šetališta, parkovi).

(2) Javnom površinom držat će se i neizgrađeno građevinsko zemljište u vlasništvu Općine Konavle (u daljnjem tekstu: Općina) kada se ono koristi za namjene predviđene ovom Odlukom.

**Članak 3.**

(1) Javnim površinama u vlasništvu Općine (dalje: Javne površine) upravlja Načelnik Općine Konavle (u daljnjem tekstu: Načelnik).

(2) Upravni odjel nadležan za komunalne poslove (u daljnjem tekstu: Upravni odjel) obavlja sve stručne poslove utvrđene ovom odlukom.

**Članak 4.**

Općinsko vijeće donosi Plan i program korištenja javnih površina Općine Konavle (u daljnjem tekstu: Plan) te Odluku o visini zakupnine za korištenje javnih površina Općine Konavle.

**II. UVJETI I NAČIN KORIŠTENJA JAVNIH POVRŠINA**

**Članak 5.**

(1) Javne površine mogu se dati u zakup i drugo korištenje za :

1. kioska, kućica u kojima se prodaju prehrambeni i neprehrambeni proizvodi, te pružaju jednostavne ugostiteljske usluge,

2. stolova, stolica, klupa i vitrina ispred ugostiteljskih objekata,

3. štandova, banaka, stolića i stalaka za prodaju neprehrambenih proizvoda, poglavito autohtonih hrvatskih suvenira, razglednica, publikacija, rukotvorina, umjetničkog nakita i sl., te za izradu, izlaganje i prodaju umjetničkih slika,

4. pokretnih naprava za pružanje jednostavnih ugostiteljskih usluga, prodaju sladoleda, plodina i sl.,

5. pokretnih stolića i stalaka za prodaju balona, bombona i kokica,

6. pokretnih pultova za prodaju i reklamiranje brodskih izleta,

7. građevinskih skela, privremeno deponiranje građevinskog materijala i uređenje gradilišta,

8. održavanje kulturnih, zabavnih i športskih javnih priredaba i političkih skupova,

9. prodaju šumskih proizvoda s teretnih vozila,

10. prodaju voća, povrća, cvijeća, poljoprivrednih proizvoda i sl

11. organizaciju promotivnih akcija,

12. snimanje za potrebe filma, televizije, turističke promocije, modne industrije i sl.,

13. reklamne predmete i reklamne panoe,

14. ulične zabavljače,

15. ostale namjene, odlukom Načelnika.

(2) Način, uvjeti i postupak postavljanja i naplate reklamnih predmeta i reklamnih panoa iz točke 13. ovog članka uređuju se Pravilnikom o postavljanju reklamnih na području Općine Konavle.

(3) U slučaju da su odredbe Pravilnikom o postavljanju antena, uređaja i reklamnih predmeta na području Općine Konavle u suprotnosti s Odlukom o zakupu javnih površina, primjenjuju se odredbe iz Odluke o zakupu javnih površina.

**Članak 6.**

(1) Kiosk, u smislu ove odluke, smatra se tipski objekt lagane konstrukcije, površine do 15 m2 koji se može u cijelosti ili u dijelovima prenositi ili postavljati pojedinačno ili u grupi, a služi za obavljanje gospodarske djelatnosti.

(2) Strogo je zabranjeno postavljanje frižidera i drugih pokretnih naprava izvan kioska.

(3) Štand, banak, stolić, stalak, pokretna naprava i sl. jest lako prenosivi objekt na kojem se prodaju neprehrambenih proizvoda izvan prostora tržnice na malo ili se pružaju jednostavne ugostiteljske usluge, a ne smatraju se objektom u smislu Zakona o građenju.

**Članak. 7.**

(1) Kiosci na javnu površinu mogu se postaviti samo ako su predviđeni Planom.

(2) O potrebi premještanja, zamjene ili uklanjanja objekta iz stavka 1. odlučuje Načelnik.

**Članak 8.**

Javna površina ispred ili u blizini ugostiteljskih objekata može se koristiti za postavljanje stolova i stolica u skladu s Planom, vodeći računa:

- da se ne ometa ulaz u drugi poslovni ili stambeni prostor,

- da se osiguraju glavni pješački koridori u staroj jezgri Cavtat

- da ostane slobodna pješačka komunikacija minimalne širine od 1,50 m,

- da se ne zaklanja izlog drugog poslovnog prostora,

- da se ne zaklanja pogled na poznate vizure,

- da se ne ometa rad muzeja, školskih ustanova, vjerskih objekata i sl.

**Članak 9.**

Štandovi, banci, pokretne naprave i stalci za obavljanje gospodarske djelatnosti izvan prodavaonica i tržnica postavljaju se na javnim površinama sezonski, na lokacijama predviđenim Planom.

**Članak 10.**

Načelnik preko Upravnog odjela može zatražiti privremeno uklanjanje objekata s javne površine za potrebe održavanja kulturnih, vjerskih i drugih društvenih događanja (predstave, koncerti, folklor i sl.) i izvođenja građevinskih radova.

**III. POSTUPAK DODJELE JAVNIH POVRŠINA**

**Članak 11.**

(1) Javne površine daju se u zakup u skladu s Planom.

(2) Javne površine daju se u zakup javnim natječajem ili neposrednom dodjelom.

**Članak 12.**

Javni natječaj redovito se raspisuje radi davanja u zakup javnih površina za postavljanje objekata i naprava iz točaka 1. i 3. članka 5. ove Odluke, a može se raspisati i za ostale namjene odlukom Načelnika.

**Članak 13.**

Javne površine daju se u zakup neposrednom dodjelom za namjene iz točaka 2., 4., 5., 6., 7., 8., 9., 10., 11., 12. i 14. članka 5. ove Odluke.

**Članak 14.**

(1) Javni natječaj za davanje javnih površina u zakup raspisuje Načelnik, na prijedlog Upravnog odjela.

(2) Tekst javnog natječaja objavljuje se na oglasnoj ploči Općine, u lokalnom tisku i na internetskim stranicama Općine.

**Članak 15.**

Tekst javnog natječaja sadržava:

1. podatke o javnoj površini koja se daje u zakup (lokaciju, oznaku čestice zemlje, površinu u m2),

2. namjenu i vrijeme na koje se lokacija dodjeljuje,

3. početni iznos zakupnine,

4. iznos jamčevine i broj računa na koji se ista uplaćuje,

5. pravo sudjelovanja u natječaju,

6. dokaze koji se moraju priložiti uz ponudu sukladno članku 16. i 17. ove Odluke,

7. rok za podnošenje i način predaje ponude,

8. naziv i adresu tijela kojem se ponude podnose,

9. ostale posebne uvjete.

**Članak 16.**

Pisana ponuda za sudjelovanje u natječaju mora sadržavati:

1. osnovne podatke o pravnoj i fizičkoj osobi koja se natječe,

2. oznaku lokacije za koju se daje ponuda na natječaj,

3. ponuđeni iznos zakupnine, izražen u kunama u apsolutnom i nominalnom iznosu, a ne u postotku ili u opisnom iznosu u odnosu na druge ponude,

4. namjenu, odnosno djelatnost koja će se na javnoj površini obavljati.

**Članak 17.**

(1) Uz ponudu sudionici natječaja moraju dostaviti:

1. dokaz o uplaćenoj jamčevini za sudjelovanje u natječaju,

2. potvrdu o nepostojanju dugovanja prema Općini,

3. dokaz o hrvatskom državljanstvu (preslik domovnice, osobne iskaznice ili putovnice), i izvornik ili ovjereni preslik potvrde o stručnoj osposobljenosti (obrtnicu) ako je natjecatelj fizička osoba, ili Odobrenje (rješenje) za obavljanje domaćih radinosti,

4. izvornik ili ovjereni preslik rješenja o upisu u sudski registar ako je natjecatelj pravna osoba.

(2) Iznimno, ako se raspisuje natječaj za prigodnu prodaju umjetničkih predmeta i ukrasa tada osoba koja se natječe, a koja ima status umjetnika, umjesto obrtnice mora dostaviti potvrdu o članstvu u HZSU-u, HDLU-u, ULIPU-u ili drugim likovnim udruženjima, te katalog ili fotografije predmeta prigodne prodaje.

(3) Radi ostvarivanja prava prednosti pri izboru najpovoljnijeg ponuditelja osobe iz Zakona o hrvatskim braniteljima iz Domovinskog rata i članovima njihovih obitelji (Narodne novine 121/17, 98/19 i 84/21) trebaju dostaviti pravovaljani dokaz o svom statusu.

**Članak 18.**

(1) Ponude za javni natječaj dostavljaju se u zatvorenoj omotnici preporučenom pošiljkom s naznakom „za natječaj - ne otvaraj“, na adresu Općine Konavle, Trumbićev put 7, Cavtat, preporučenom pošiljkom ili na pisarnici, a mogu se dostaviti izravno Povjerenstvu za provedbu natječaja neposredno prije otvaranja ponuda.

(2) Ponude moraju biti zaprimljene, bez obzira na način dostave, u rokovima koji su navedeni u tekstu javnog natječaja.

(3) Rok za podnošenje ponuda za javni natječaj je osam (8) dana od dana njegova objavljivanja, osim ako Načelnik odluči drukčije.

**Članak 19.**

(1) Načelnik određuje Povjerenstvo za provedbu javnog natječaja za davanje u zakup javnih površina.

(2) Povjerenstvo ne razmatra nepotpune, nepravovaljane i neprecizne ponude ni ponude sudionika javnog natječaja koji nisu podmirili sve svoje financijske obveze prema Općini.

**Članak 20.**

(1) Povjerenstvo utvrđuje pravo prvenstva i predlaže odluku o izboru najpovoljnijeg ponuditelja, prema visini ponuđenog iznosa zakupnine.

(2) Konačnu odluku o izboru najpovoljnijeg ponuditelja donosi Načelnik svojim zaključkom.

(3) Načelnik zadržava pravo poništenja natječaja ili dijela natječaja, ako je to u interesu Općine.

**Članak 21.**

(1) Sudionici natječaja bit će obaviješteni o izboru najpovoljnijeg ponuditelja u roku od 15 dana nakon otvaranja ponuda.

(2) Sudionicima natječaja čije ponude nisu prihvaćene, jamčevina će se vratiti nakon dovršetka natječaja, a najkasnije u roku od 45 dana od izbora najpovoljnijeg ponuditelja.

(3) Sudioniku natječaja čija je ponuda utvrđena kao najpovoljnija, uplaćena jamčevina uračunava se u utvrđeni iznos naknade za lokaciju.

(4) Ako natjecatelj čija je ponuda najpovoljnija odustane od sklapanja ugovora o zakupu, nema pravo na povrat uplaćenog pologa, a nadležno tijelo može odabrati drugu po redu najpovoljniju ponudu, ili poništiti natječaj za tu lokaciju i raspisati novi natječaj.

**Članak 22.**

Radi davanja javne površine u zakup neposrednom dodjelom u primjerima predviđenim ovom odlukom, zainteresirane pravne ili fizičke osobe moraju uputiti pismeni zahtjev koji sadržava:

1. podatke o podnositelju zahtjeva,

2. opis, tj. oznaku javne površine za koju se upućuje zahtjev i skicu na katastarskoj podlozi, te po potrebi zemljišno - knjižni izvadak za predmetnu površinu,

3. točan opis s mjerama ili fotografiju objekta koji će se na javnu površinu postaviti,

4. namjenu, tj. djelatnost,

5. vrijeme korištenja javnom površinom,

6. ispravu kojom se podnositelju zahtjeva dopušta obavljanje djelatnosti,

**Članak 23.**

(1) Javne površine u smislu točke 1. članka 5. ove Odluke daju se u zakup na rok određen natječajem.

(2) Javne površine u smislu točke 2. članka 5. ove Odluke daju se u zakup za cijelu godinu, od 1. siječnja do 31. prosinca.

(3) Javne površine u smislu točaka 3., 4. i 6. članka 5. ove Odluke daju se u zakup sezonski.

(4) Javne površine u Staroj jezgri Cavtata u smislu točke 7. članka 5. ove Odluke daju se u zakup ovisno o potrebama gradilišta, osim u razdoblju od 1. lipnja do 15. rujna kada je u Staroj jezgri Cavtata zabranjeno obavljati građevinske radove na pročeljima i vanjskim dijelovima zgrade (npr. postavljati skele i sl.).

(5) Javne površine izvan Stare jezgre Cavtata, u smislu točke 7. članka 5. ove Odluke daju se u zakup ovisno o potrebama gradilišta u skladu s posebnim rješenjem Upravnog odjela, a po potrebi uz prethodnu suglasnost policijske uprave (npr. postavljanje skela na nogostupima).

(6) Za javne površine u smislu točki 5., 8., 9., 10., 11., 12., 14. i 15. članka 5. ove Odluke daje se u zakup na rok najviše do 30 dana.

**Članak 24.**

Općina će odbiti će zahtjev za zakup javne površine osobama koje nisu ispunile sve financijske obveze prema Općini.

**IV. PRAVA I OBVEZE UGOVORNIH STRANA**

**Članak 25.**

Odnosi između Općine kao vlasnika javne površine (dalje: Zakupodavac) i korisnika javne površine (dalje: Zakupnik) uređuju se Ugovorom o zakupu javne površine (dalje: Ugovor o zakupu).

**Članak 26.**

(1) Ugovor o zakupu zaključuje se u pisanom obliku i osobito sadrži:

1. podatke o ugovornim stranama,

2. naziv lokacije, površinu i namjenu,

3. naziv ili opis objekta, odnosno pokretne naprave koja se postavlja,

4. rok na koji se ugovor zaključuje,

5. iznos zakupnine, način obračuna, rok plaćanja i instrument osiguranja plaćanja,

6. odredbe o prestanku zakupa, obvezi uklanjanja objekta ili naprave s javne površine i dovođenje lokacije u prvobitno stanje,

7. odredbe o otkazu i otkaznim rokovima,

8. mjesto i vrijeme sklapanja ugovora te potpis ugovornih strana.

(2) Ugovor o zakupu može se, ako tako odluči mjerodavno tijelo, sklopiti kao ovršna isprava u smislu Zakona o javnom bilježništvu (Narodne novine 78/93, 29/94, 162/98, 16/07, 75/09, 120/16 i 57/22), o trošku Zakupnika.

(3) Ugovor o zakupu potpisuje Načelnik.

**Članak 27.**

Zakupnik je na obvezan imati Ugovor o zakupu predmetne javne površine za sve vrijeme korištenja javnom površinom, pa ga je obvezan pokazati komunalnom redaru na njegov zahtjev.

**Članak 28.**

Zakupnik ne može ugovorenu javnu površinu dati u podzakup, niti je koristiti u suprotnosti s odredbama Ugovora.

**V. PLAĆANJE ZAKUPNINE**

**Članak 29.**

(1) Zakupnik je za korištenje javnom površinom obvezan Zakupodavcu plaćati zakupninu.

(2) Zakupnina se plaća unaprijed mjesečno, najkasnije do 5. u mjesecu za tekući mjesec.

(3) Iznimno, za zakup javne površine u razdoblju kraćem od 60 dana, te za zakup javne površine sezonskog karaktera u svrhu postavljanja štandova, banaka, pokretne naprava i stalka, zakupnina se plaća unaprijed, u cjelokupnom iznosu.

(4) Zakupnina se može plaćati i u drugim rokovima utvrđenim ugovorom, ako ovom odlukom nije drukčije određeno.

**Članak 30.**

(1) Zakupnik je dužan dostaviti Općini instrument osiguranja plaćanja (bjanko zadužnicu) ispunjenu i ovjerenu kod javnog bilježnika na ukupni iznos zakupnine za cijelo ugovorno razdoblje, uvećan za zakonsku zateznu kamatu.

(2) Zakupnik nije dužan dostaviti instrument osiguranja plaćanja, niti ovjeravati ugovor o zakupu kad zakupninu plaća unaprijed za cijelo ugovorno razdoblje.

**Članak 31.**

(1) Općinsko vijeće određuje visinu zakupnine posebnom Odlukom.

(2) Zakupnina se u pravilu određuje po m2, ovisno o zoni u kojoj se javna površina nalazi i djelatnosti koja se na njoj obavlja, a može se odrediti i paušalno

(3) Ako se visina zakupnine utvrđena Odlukom izmijeni tijekom trajanja ugovora ili se donese nova Odluka, iste izmjene primjenjuju se i na sve zaključene ugovora neovisno na vremenski rok na koji su zaključeni, te je Zakupnik dužan zaključiti dodatak ugovora.

(4) Načelnik može odobriti oslobađanje od plaćane zakupnine kad se javnom površinom koriste pravne osobe kojima je osnivač Općina, udruge proizašle iz Domovinskog rata, državne i međunarodne humanitarne udruge i ustanove koje skrbe o odgoju i zaštiti djece, mladeži, invalida i starijih osoba za manifestacije humanitarnog i sličnog karaktera, vjerske ustanove i prikupljanje potpisa za raspisivanje i provedbu referenduma.

(5) Od plaćanja zakupnine mogu se osloboditi djelomično ili potpuno i druge pravne i fizičke osobe za događanja od iznimne važnosti za Općinu Konavle, ili u posebnim slučajevima

**Članak 32.**

Minimalna obračunska površina koja se može dati u zakup je:

- za postavljanje kioska 8 m2,

- za postavu stolova i stolica, zauzeta javna površina – 1 stolica, 1 m2,

- za postavu štandova, banaka, stolića i prodajnih pultova – 4 m2,

- za postavu pokretnih naprava – 2 m2,

- za postavu građevinskih skela –10 m2,

- za prodaju s teretnih vozila – 15 m2,

- održavanje promotivnih akcija – 4 m2,

- za ostale namjene – prema zauzetoj površini.

**Članak 33.**

Zakupnik koji se javnom površinom koristi za ugostiteljske stolove i stolice može, radi prohodnosti postaviti maksimalno jedan (1) stol i četiri (4) stolice na 4 m2, odnosno dva (2) stola i osam (8) stolica na 8 m2 itd.

**Članak 34.**

Zakupnik je obvezan ukloniti stolove i stolice s javne površine za vrijeme kada je ugostiteljski objekta kojem je javna površina dodijeljena zatvoren, ili ih složiti na način da minimalno zauzimaju javnu površinu.

**VI. PRESTANAK ZAKUPA**

**Članak 35.**

Ugovor o zakupu prestaje:

1. istekom roka utvrđenog ugovorom,

2. otkazom,

3. sporazumnim raskidom,

4. na temelju rješenja nadležnog Upravnog odjela o uklanjanju objekata s javne površine (mislim da je ovo suvišno je je to već stavljeno pod točkom 2.)

**Članak 36.**

Općina može otkazati ugovor o zakupu i prije isteka roka zakupa, kad Zakupnik:

1. koristi javnu površinu protivno odredbama ugovora,

2. koristi javnu površinu izvan utvrđenih gabarita prema utvrđenju komunalnog redara,

3. izgubi pravo obavljanja poslovne djelatnosti koja je predmetom ugovora na temelju pravovaljanog rješenja ovlaštenog tijela,

4. ugovorenu javnu površinu izda u zakup trećoj osobi,

5. prekrši odredbe Odluke o komunalnom redu Općine Konavle;

6. ne podmiri zakupninu dva (2) mjeseca uzastopno ili tri (3) mjeseca u tijeku kalendarske godine,

7. neprimjereno ponašanje.

**Članak 37.**

(1) Kad se ugovor o zakupu javne površine otkaže zbog okolnosti iz članka 36., Zakupnik može zatražiti ponovno zaključenje ugovora nakon otklanjanja okolnosti koje su dovele do otkaza ugovora.

(2) Općina će kazniti Zakupnika oduzimanjem javne površine na sedam (7) dana nakon prvog kršenja odredbi iz članka 36., 30 dana nakon ponovljenog kršenja, te trajnim oduzimanjem javne površine nakon trećeg kršenja.

(3) Ako Zakupnik ne ponovi prekršaj u roku od dvije (2) godine prethodne kazne se poništavaju.

**Članak 38.**

Općina može otkazati Ugovor o zakupu u slučaju privođenja javne površine drugoj namjeni ili zbog izmjena prostornog plana, u kojem slučaju će, ako je moguće, Zakupniku ponuditi drugu slobodnu lokaciju sličnih osobina.

**Članak 39.**

Zakupnik može zatražiti sporazumni raskid ugovora samo pisanim putem uz otkazni rok od 30 dana za postavljene kioske, odnosno osam (8) dana za ostale namjene.

**VII. ODRŽAVANJE JAVNIH POVRŠINA**

**Članak 40.**

Javne površine i objekte koje se na njoj nalaze Zakupnik je obvezan održavati u uzornom redu i čistoći, ne narušavajući njihov izgled i namjenu.

**Članak 41.**

Zakupnik će snositi sve izdatke u svezi s javnom površinom koje je uzrokovao nesavjesnim obavljanjem svoje djelatnosti.

**Članak 42.**

(1) Građevno i drugo uređenje javne površine obavlja Zakupnik, uz prethodnu pismenu suglasnost Zakupodavca, a prema usvojenoj građevnoj dokumentaciji.

(2) Zakupnik nema pravo na povrat sredstava uloženih u uređenje javne površine.

(3) Javna površina uređena na način opisan u stavku 1. ostaje u takvom obliku vlasništvo Zakupodavca i nakon prestanka Ugovora o zakupu.

**Članak 43.**

Nakon prestanka Ugovora o zakupu, Zakupnik je obvezan predati Zakupodavcu javnu površinu u stanju u kakvom je bila prije početka zakupa, osim u slučajevima iz stavka 3. članka 42. ili ako ugovorom nije drukčije određeno.

**VIII. NADZOR I UPRAVNE MJERE**

**Članak 44.**

Nadzor nad provedbom ove Odluke provodi komunalno redarstvo.

**Članak 45.**

Poslove komunalnog redarstva obavljaju komunalni redari.

**Članak 46.**

(1) Komunalni redar ima pravo i obvezu zatražiti od Zakupnika na uvid Ugovor o zakupu.

(2) Fizičke i pravne osobe dužne su komunalnom redaru omogućiti nesmetano obavljanje nadzora te, ako to zahtjeva priroda posla, omogućiti pristup prostorijama, objektima, zemljištima, napravama, uređajima i stvarima, dati osobne podatke i pružiti druga potrebna obavještenja o predmetima uredovanja.

**Članak 47.**

(1) Komunalni redar će rješenjem naložiti korisniku ili Zakupniku javne površine bezuvjetni prestanak korištenja javnom površinom kad:

- korisnik nema zaključen Ugovor o zakupu, tj. kad je vrijeme trajanja ugovora isteklo;

- se Zakupnik koristi javnom površinom protivno zaključenom ugovoru;

- objekt ili naprava smještena na javnoj površini nije određena Ugovorom o zakupu,

- kad se objekt bespravno proširuje ili nadograđuje,

- izvode radovi na održavanju bez prethodne suglasnosti Upravnog odjela.

(2) Rješenjem iz prethodnog stavka utvrdit će se obveza korisnika ili Zakupnika da u roku od najviše 30 dana dovede javnu površinu u stanje prije početka korištenja, ili zaključiti s Općinom ugovor o zakupu.

(3) Ako korisnik ili Zakupnik ne postupi po rješenju iz stavka 1. ovog članka, komunalni redar će odrediti treću osobu koja će poduzeti potrebne radnje na teret Zakupnika.

(4) Sredstva za izvršenje iz prethodnog stavka osigurat će se od zakupnine naplaćene za uporabu javnih površina.

**Članak 48.**

Žalba protiv rješenja iz članka 47. ove odluke ne odgađa izvršenje rješenja.

**VIII. KAZNENE ODREDBE**

**Članak 49.**

(1) Novčanom kaznom u iznosu od 1.320,00 eura kaznit će se za prekršaj pravna osoba:

1. kad prekrši odredbu članka 43. ove odluke.

2. kad prekrši odredbe članka 47. ove odluke;

(2) Za prekršaj iz prethodnog stavka kaznit će se i odgovorna osoba u pravnoj osobi novčanom kaznom u iznosu od 265,00 eura.

(3) Za prekršaje iz stavka 1. ovog članka kaznit će se i fizička osoba obrtnik i osoba koja obavlja drugu samostalnu djelatnost, koje je počinjena u vezi obavljanja njezina obrta ili druge samostalne djelatnosti novčanom kaznom u iznosu od 660,00 eura.

(4) Za prekršaje iz stavka 1. Ovog članka kaznit će se i fizička osoba novčanom kaznom u iznosu od 130,00 eura.

**Članak 50.**

(1) Novčanom kaznom u iznosu od 660,00 eura kaznit će se za prekršaj pravna osoba:

1. kad prekrši odredbe članka 27. ove odluke;

2. kad prekrši odredbe članka 40. ove odluke.

(2) Za prekršaje iz prethodnog stavka kaznit će se odgovorna osoba u pravnoj osobi novčanom kaznom u iznosu od 130,00 eura.

(3) Za prekršaje iz stavka 1. ovog članka kaznit će se i fizička osoba obrtnik i osoba koja obavlja drugu samostalnu djelatnost, koje je počinjena u vezi obavljanja njezina obrta ili druge samostalne djelatnosti novčanom kaznom u iznosu od 265,00 eura.

(4) Za prekršaje iz stavka 1. Ovog članka kaznit će se i fizička osoba novčanom kaznom u iznosu od 130,00 eura.

**IX. PRIJELAZNE I ZAKLJUČNE ODREDBE**

**Članak 51.**

Ova odluka stupa na snagu osmog dana od objave u Službenom glasniku Općine Konavle.

**Članak 52.**

Danom stupanja na snagu ove odluke prestaju vrijediti odredbe Odluke o zakupu javnih površina (Službeni glasnik Općine Konavle 3/10, 3/15, 2/18 i 4/18).

**KLASA:**

**URBROJ:**

Cavtat,

Predsjednik Općinskog Vijeća

Ivo Simović

OBRAZLOŽENJE:

Člankom 104. Zakona o komunalnom gospodarstvu propisano je da Općinsko vijeće donosi odluku kojom propisuje način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama.

Obzirom da je aktualna odluka originalno donesena 2010. godine uz izmjene i dopune Odluke od kojih je posljednja bila 2018. godine predlažemo donošenje nove Odluke u kojoj se ujedno detaljnije precizira mogućnost otkazivanja zakupa u slučaju ne pridržavanja odredbi ugovora.